This work is licensed under a Creative Commons Attribution-ShareAlike 3.0 Unported License.

Phil Bull
philbull@gmail.com 2014
Състоянието на даден процес може да бъде работещ, спящ, спрян или зомби.

# Какво означават състоянията на процесите?

Състоянието на даден процес показва дали в момента той прави нещо или не. Процесът може да има четири състояния:

# Работещ

Процеси, които в момента правят нещо (например уеб браузър, който зарежда уеб страница). Изпълняващите се процеси са тези, които активно използват процесора (ЦП).

# Спящ

Процеси, които в момента не правят нищо (например защото чакат нещо да се случи). Те не използват никаква част от времето на процесора, но все пак заемат памет. Ако трябва да направят нещо, те ще се „събудят“ и ще променят състоянието си на работещ

# Спрян

Спрян процес е процес, който е бил приспан ръчно. Може да искате да спрете временно даден процес, ако той използва твърде много време за обработка.

За да направите това, натиснете върху процеса в раздела Процеси, след това натиснете върху него с десния бутон на мишката и изберете Спиране от появилото се меню. Може да го събудите отново, като натиснете върху Продължаване на процеса от същото меню.

# Зомби

Зомби процес е процес, който е приключил работа и никога повече няма да се стартира, но по някаква причина се запазва в списъка с процеси. Обикновено това се случва, защото е бил стартиран от друга програма, която трябва да знае дали е завършила успешно или не, но която все още не е проверила процеса.

Зомби процеси не използват памет или време за обработка и в крайна сметка ще изчезнат. Не е необходимо да правите нищо, за да се отървете от тях.

По-голямата част от процесите ще бъдат или работещи, или спящи.